Teiknimyndin við lagið Wars er glæsileg ! Árangursríku ári fer nú senn að ljúka hjá Of Monsters and Men eftir útgáfu á nýjustu plötu þeirra , Fever Dream , sem hefur náð á topplista víðsvegar um heiminn . Má þar helst nefna Billboard listann þar sem platan náði 1. sæti rokkplötu listans og þá náði lagið Alligator 1. sæti á AAA listanum og Top 5 Alternative Radio . Lagið Wars er nú þegar á Top 10 og heldur áfram að klífa upp listann . Ljósmynd : Haraldur Leví Í dag sendi sveitin frá sér myndband við nýjustu smáskífu sína , Wars . Myndbandið er allt teiknað og var það unnið með WeWereMonkeys sem OMAM hefur áður unnið með en það voru myndböndin Little Talks og King and Lionheart . Segja má að myndbandið sé áframhald þema nýjustu plötunnar en markmiðið var að hafa það létt og skemmtilegt og var því farið þá leið að gera nýtt teiknimyndband . Lagið Wars fjallar um stríð milli meðvitundar og undirmeðvitundar og myndbandið fangar það hvernig það er að vera dreginn á milli þessara tveggja heima . Of Monsters and Men lauk nýverið við tónleikaferð sína um Evrópu og er að klára ferð sína um Norður Ameríku áður en sveitin heldur til Ástralíu og Japan . Þá er útlit fyrir stífa dagskrá á tónlistarhátíðum næsta sumar . Nálgast má nánari upplýsingar um væntanlega tónleika Of Monsters and Men á heimasíðu sveitarinnar Ofmonstersandmen.com